DA word opposisie in Knysna ná mosie faal | Netwerk24
Deur Jackie Kruger 30 Mei 2019 19:07
Die DA se mosie om die burgemeester van Knysna in die Suid-Kaap uit die kussings te lig, het Donderdag gefaal.
Volgens die Knysna-munisipaliteit se Facebook-blad het die mosie in Mark Willemse Donderdag op 'n gewone raadsvergadering met 12 stemme teenoor sewe gesneuwel. Daar is met geheime stembriewe gestem.
Bonginkosi Madikizela, die DA se leier in die Wes-Kaap, het laatmiddag in 'n verklaring gesê dit laat die DA met geen ander keuse nie as om die rol van opposisie in die stadsraad in te neem.
Dit was 'n moeilike besluit, maar nodig in die beste belang van die dorp.
In die proses het die ANC 'n mosie van wantroue in die dienende speaker, Georlene Wolmarans, ingedien. Dit is deur ander opposisiepartye gesteun. Die mosie het geslaag en sy is uit haar pos verwyder.
Mertle Gombo van die ANC is as die nuwe speaker verkies.
Die DA sal sy bes ingevolge die party se grondwet doen om Willemse en Peter Myers, nog 'n DA-raadslid, verantwoordbaar te hou, sê Madikizela.
Nieteenstaande die DA se beste pogings om sy manifes en die kiesers se wil te laat realiseer, is die party begroet deur twee van sy eie raadslede wat weier om die party se interne reëls en regulasies na te kom.
Luidens die verklaring word die prosesse en uitkoms van Donderdag se raadsvergadering aanvaar en die DA het onderneem om sy lede in die raad te steun waar hulle in die opposisiebanke sit. Voorts sal die DA veg om die vertroue van Knysna se inwoners in hom te herstel.